ต่างชาติโหมซื้อ4พันล.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

เห็นพื้นฐานแจ่มไม่แพ้เพื่อนบ้าน35บจ.จ่ายภาษีปันผล2แสนล.
โพสต์ทูเดย์ — หุ้นแรงส์เกินคาด พุ่ง 11 จุด ต่างชาติตะลุยซื้อ 4,300 ล้าน รับคำตัดสินยึดทรัพย์ ปี 2552 บจ.โกยกำไรเกิน 4 แสนล้าน 35 บริษัทใหญ่จ่ายภาษีแสนล้าน 
ดัชนีตลาดหุ้นไทยร้อนแรงแซงตลาดเอเชียได้แล้ว หลังศาลฎีกาฯ ตัดสินยึดทรัพย์ 4.6 หมื่นล้านบาท และนักลงทุนทำการบ้านมา 3 วัน พร้อมกระโจนไล่ซื้อดันดัชนีขึ้นปิดที่ระดับสูงสุด 733.19 จุด เพิ่มขึ้น 11.82 จุด หรือ 1.64% มูลค่าการซื้อขายแน่น 27,954 ล้านบาท 
ด้านนักลงทุนต่างชาติซื้อหนัก 4,395 ล้านบาท ทำสถิติซื้อในวันมากสุดในรอบ 5 เดือน จากเดือน ก.ย. 2552 ซื้อสุทธิ 4,169 ล้านบาท 
นางภัทรียา เบญจพลชัย กรรมการและผู้จัดการตลาดหลักทรัพย์แห่งประเทศไทย กล่าวว่า มูลค่าการซื้อขายค่อนข้างมาก ดัชนีบวกส่วนหนึ่งเป็นไปตามตลาดหุ้นต่างประเทศ และนักลงทุนต่างชาติกลับเข้ามาลงทุนในตลาดหุ้นไทยตามปกติแล้ว หลังจากขายออกเมื่อกลางเดือน ม.ค. เพราะประเมินสถานการณ์ไม่มีอะไรน่าเป็นห่วง รวมถึงปัจจัยบวกเรื่องผลประกอบการบริษัทจดทะเบียน (บจ.) ปี 2552 และการจ่ายเงินปันผล
นายเอกยุทธ อัญชันบุตร นักลงทุนรายใหญ่ กล่าวว่า ซื้อหุ้นตามนักลงทุนต่างชาติตั้งแต่สัปดาห์ที่ผ่านมา เนื่องจากเห็นว่ามีแรงซื้อพยุงตลาดไม่ให้ลง 
สำหรับดัชนีที่ปรับขึ้นมาจากระดับ 680 จุด ถึงขณะนี้ถือว่าขึ้นมา 5–8% และระดับราคาหุ้นหลายตัวปรับขึ้นไปล่วงหน้าแล้ว ต้องระวังการขายทำกำไรช่วงสั้น
“ดัชนีที่ขึ้นมาสั้นๆ นี้น่าจะมีการปรับฐานจากการทำกำไร เพราะไม่มีเหตุผลที่หุ้นจะขึ้นมาได้ขนาดนี้ แต่ถ้าเป็นการลงทุนระยะยาวถึงสิ้นปีถือลงทุนได้” นายเอกยุทธ กล่าว 
นักวิเคราะห์จาก บล.ธนชาต กล่าวว่า สัปดาห์นี้จะมีบริษัท 19 แห่ง โดยเฉพาะหุ้นเครือ ปตท. (PTT) ซึ่งมีมูลค่าหลักทรัพย์ตามราคาตลาด (มาร์เก็ตแคป) 1 ล้านล้านบาท หรือ 18% ของทั้งตลาด จะขึ้นป้าย XD ทำให้ผู้ถือหุ้นไม่ขายหุ้นออกมาและบางรายต้องซื้อคืน
บล.พัฒนสิน กล่าวว่า หุ้นที่ขึ้นแรงส่วนหนึ่งเป็นเพราะนักลงทุนจะต้องซื้อหุ้นคืนที่ขายชอร์ตก่อนที่จะขึ้นป้าย XD จึงทำให้มีแรงเก็บหุ้นขนาดใหญ่ 
บล.ธนชาต ได้รวบรวมผลประกอบการปี 2552 ณวันที่ 25 ก.พ. มี บจ.รายงานข้อมูลทั้งสิ้น 274 บริษัท จากทั้งตลาด 562 บริษัท ซึ่งเป็นบริษัทขนาดใหญ่จำนวนมาก พบว่ามีกำไรสุทธิรวม 3.94 แสนล้านบาท เพิ่มขึ้น 28.3% 
บล.เคจีไอ (ประเทศไทย) คาดว่าปี 2552 บจ.จะมีกำไรสุทธิรวมทั้งสิ้น 4.40 แสนล้านบาท เติบโต 45.9% และคาดว่าในปีนี้จะมีกำไรสุทธิรวม 4.87 แสนล้านบาท โตขึ้น 10.6%
“โพสต์ทูเดย์” ได้รวบรวมการจ่ายภาษีนิติบุคคลของ 35 บริษัท ซึ่งนับรวมบริษัทเครือ ปตท. อสังหาริมทรัพย์และสื่อสารบางแห่ง พบว่าปี 2552 มีรายจ่ายด้านภาษีรวมทั้งสิ้น 9.68 หมื่นล้านบาท ลดลงเล็กน้อยจากปี 2551 ที่มีภาระภาษี 1.12 แสนล้านบาท และทั้ง 35 บริษัทจ่ายเงินปันผลสำหรับงวดครึ่งปีเป็นเงินรวมเฉียด 1 แสนล้านบาท